PKP: Peniaga ikan terkesan
KUCHING: Sukar mendapatkan bekalan ikan ketika Perintah Kawalan Pergerakan (PKP) menyebabkan rata-rata peniaga menjual ikan sejuk beku. Hasil tinjauan pemberita di Medan Niaga Satok Kubah Ria
mendapati peniaga di sini kebanyakannya menjual ikan sejuk beku kepada pembeli
berbanding ikan segar sebelum ini. Mohd Fauzie Sinen, 32, memberitahu kesukarannya
mendapatkan ikan daripada pembekal menyebabkan dia mengambil keputusan untuk
menjual ikan sejuk beku kerana pembekal tidak dapat turun ke laut ketika PKP. “Harga ikan dijual seperti biasa, cuma kebanyakannya
pada ketika ini dibeli dari kilang sejuk beku oleh kerana kesukaran mendapatkan
ikan segar,” katanya ketika ditemui, semalam. Ditanya adakah dia mempunyai cara lain untuk menjual ikan
ketika PKP, Fauzie menjelaskan dia dan adiknya cuba menjual ikan dan makanan
laut lain menerusi platform media sosial. “Ini sahaja cara kami mendapatkan pelanggan iaitu
menggunakan facebook, dengan membuat penghantaran ke rumah,” ujarnya
sambil menambah dia turut terkesan dengan jumlah keuntungan yang sedikit ketika
PKP. Jelasnya lagi, jumlah pembeli ke Medan Niaga Satok Kubah
Ria pada ketika ini amat kurang berbanding dahulu. “Waktu ini juga, operasi perniagaan kami dipendekkan
dari jam enam pagi hingga dua petang berbanding sebelum ini, 5.30 pagi hingga
6.30 petang.  Antara harga ikan dan makanan laut yang dijual ketika PKP
ialah udang kolam (RM30 sekilo), sotong (RM18 sekilo), ikan bawal emas dan
hitam (RM24 sekilo), ikan siakap (RM20 sekilo), ikan kembung (RM12 sekilo),
ikan tongkol (RM10 sekilo), kerang (RM14 sekilo) dan ikan terubuk bertelur
(RM36 sekilo). 
See author's posts
